Domstol: Pistorius får reise ut av Sør-Afrika
I sin kjennelse skriver dommeren at Pistorius kan reise utenlands for å delta i mesterskap og konkurranser, melder nyhetsbyrået AP. Kravet er at Pistorius leverer en reiseplan til domstolen en uke før avreise og at han leverer inn passet senest 24 timer etter at han kommer tilbake til Sør-Afrika. Pistorius' advokater varslet i begynnelsen av mars at de ville anke betingelsene som domstolen hadde satt i påvente av at etterforskningen av drapet Pistorius er siktet for. Mens påtalemyndigheten mener at Pistorius drepte modellkjæresten Reeva Steenkamp med overlegg, sier han selv at det var et tragisk uhell og at han trodde han skjøt mot en innbruddstyv da han avfyrte flere skudd gjennom en låst baderomsdør hjemme i sin egen bolig i Pretoria. Steenkamps familie vurderer nå å gå til sivilt søksmål mot Pistorius, ifølge en advokat. Foreldrene har holdt en lav profil siden datteren døde.
En sørafrikansk domstol har sagt ja til å gi drapssiktede Oscar Pistorius tilbake passet sitt og tillatelse til å reise utenlands.